S-232/2012

Mál þetta, sem var dómtekið 17. desember sl., höfðaði lögreglustjórinn á Akureyri hér fyrir dómi, með ákæru útgefinni 30. október 2012, á hendur X:

„fyrir umferðar- og fíkniefnalagabrot:

I.

Með því að hafa sunnudagsmorguninn 1. janúar 2012, ekið bifreiðinni [...], undir áhrifum fíkniefna (í blóði hans mældist amfetamín 140 ng/ml., kókaín 25 ng/ml. og tetrahýdrókannabínól 9,2 ng/ml.) og sviptur ökurétti, vestur Bústaðaveg í Reykjavík, þar sem lögreglan stöðvaði akstur hans við Suðurhlíð.

Telst þetta varða við 1. mgr., sbr. 2. mgr. 45. gr. A, sbr. 1. mgr. 100. gr. umferðarlaga nr. 50, 1987, með síðari breytingum.

II.

Með því að hafa föstudaginn 1. júní 2012, ekið bifreiðinni [...], undir áhrifum fíkniefna (í blóði hans mældist tetrahýdrókannabínól 9,6 ng/ml) og sviptur ökurétti, um Tryggvabraut á Akureyri og á lögreglustöðinni á Akureyri skömmu eftir að hann var handtekinn neitað að veita lögreglu atbeina sinn við rannsókn málsins, með því að gefa þvagsýni.

Telst þetta varða við 1. mgr., sbr. 2. mgr. 45. gr. A, 3. mgr. 47. gr. og 1. mgr. 48. gr. sbr. 1. mgr. 100. gr. umferðarlaga nr. 50, 1987, með síðari breytingum.

III.

Með því að hafa þennan sama dag þegar lögreglan stöðvaði hann verið með í vörslum sínum í bifreiðinni [...], 0,82 grömm af tóbaksblönduðu kannabisefni.

Telst þetta varða við 2. gr., sbr. 5. gr. og 6. gr. laga um ávana- og fíkniefni, nr. 65, 1974, með síðari breytingum og 2. gr. sbr. 14. gr. reglugerðar um ávana- og fíkniefni og önnur eftirlitsskyld efni nr. 233, 2001, með síðari breytingum.

Þess er krafist að ákærði verði dæmdur til refsingar, til greiðslu alls sakarkostnaðar og til að sæta upptöku á efnum þeim, sem lögreglan lagði hald á og tilgreind eru í efnaskrá nr. 22.982, samkvæmt 6. mgr. 5. gr. laga nr. 65, 1974 og 2. mgr. 14. gr. reglugerðar nr. 233, 2001. Jafnframt er gerð sú krafa að ákærði sæti sviptingu ökuréttar samkvæmt 101. gr. og 102. gr. nefndra umferðarlaga, sbr. 18. gr. laga nr. 66, 2006.“

Við þingfestingu málsins leiðrétti sækjandi ákæru og vísaði til þess að fyrir mistök hefði fallið niður tilvísun til 1. mgr. 48. gr. umferðarlaga nr. 50, 1987. Samkvæmt 153. gr. laga nr. 88, 2008 um meðferð sakamála er þessi leiðrétting heimil.

Ákærði krefst vægustu refsingar sem lög leyfa.

A.

Fyrir dómi hefur ákærði viðurkennt sakargiftir skýlaust, líkt og þeim er lýst í ákæru. Með játningu ákærða, sem ekki er ástæða til að efa að sé sannleikanum samkvæm, sem og gögnum málsins, er nægilega sannað að hann hafi gerst sekur um þá háttsemi sem í ákæru er lýst og þar er réttilega heimfærð til laga.

Verður lagður dómur á málið án frekari sönnunarfærslu, sbr. heimildarákvæði 164. gr. laga nr. 88/2008. Að þessu virtu er ákærði sakfelldur fyrir þá háttsemi sem honum er gefin að sök í ákæru.

B.

Ákærði, sem er 26 ára, á samkvæmt sakavottorði nokkurn sakaferil að baki, sem áhrif hefur í máli þessu. Var ákærði m.a. þann 10. júní 2008 dæmdur fyrir aka ökutæki undir áhrifum fíkniefna og en af þeim sökum var honum gert að greiða sekt til ríkissjóðs, en jafnframt sviptur ökurétti í 12 mánuði. Fyrir liggur að ákærði ritaði undir sektargerð lögreglustjórans á höfuðborgarsvæðinu þann 6. ágúst 2011, kl. 21:46, en tilefnið var aksturs hans á ökutæki undir áhrifum fíkniefna nokkru áður. Var ákærða með gerðinni gert að greiða sekt til ríkissjóðs, en að auki var hann sviptur ökurétti í 24 mánuði. Fyrir liggur að ákærði hafði umrætt kvöld, 6. ágúst 2011, kl. 21:21, verið handtekin af lögreglu vegna ætlaðs fíkniefna- og ölvunaraksturs. Reyndist sá grunur á rökum reistur, sbr. dóm, sem kveðinn var upp 21. mars 2012. Með nefndum dómi var ákærði m.a. dæmdur fyrir greint athæfi, en einnig fyrir að hafa ekið ökutæki sviptur ökuréttindum 23. ágúst sama ár. Var ákærði vegna þess, en þó m.a. með hliðsjón af hegningaraukaráhrifum, dæmdur til að greiða sekt til ríkissjóðs, en að auki var hann sviptur ökurétti í 12 mánuði frá 6. ágúst 2013 að telja.

Við ákvörðun refsingar ákærða nú ber m.a. hafa hliðsjón af 77. gr. og 78. gr. almennra hegningarlaga nr. 19, 1940, en brot sín framdi ákærði 1. janúar og 1. júní sl. Þá ber að hafa hliðsjón af lýstum sakarferli ákærði, en einnig því að hann hefur nýverið lokið ávana- og fíkniefnameðferð, en meðferð málsins tafðist nokkuð af þeim sökum. Þá virðist viðhorfsbreyting hafa orðið hjá ákærða að undanförnu, en einnig aðrir hagir og þá til betri vegar. Þykir mega horfa til þessa sbr. ákvæði 70. gr. hegningarlaganna, en samfélagsþjónusta verður þó ekki ákvörðuð að óbreyttum lögum af dómstólum

Þykir refsing ákærða að öllu ofangreindu virtu hæfilega ákveðin fangelsi í 45 daga. Jafnframt er ákærði dæmdur til að greiða sekt til ríkissjóðs 160.000 krónur. Ákærði skal greiða sektina innan fjögurra vikna frá birtingu dómsins að telja, en ella sæti hann fangelsi í 11 daga.

Með vísan til 101. og 102. gr. umferðarlaga nr. 50, 1987 og lýsts sakaferils, ber að svipta ákærða ökurétti ævilangt frá birtingu dómsins að telja.

Þá ber að gera upptæk til ríkissjóðs þau fíkniefni, sem ákærði hafði í vörslum sínum og lögregla lagði hald á, eins og krafist er í ákæru, sbr. þar tilgreind lagaákvæði.

Loks skal ákærði greiða 237.541 krónu í útlagðan sakarkostnað ákæruvalds.

Ó-kk-nf Ó-kk-nf, héraðsdómari, kveður upp dóminn.

D Ó M S O R Ð :

Ákærði, X, sæti fangelsi í 45 daga.

Ákærði greiði 160.000 krónur í sekt til ríkissjóðs innan fjögurra vikna frá birtingu þessa dóms að telja, en sæti ella fangelsi í 11 daga.

Ákærði er sviptur ökurétti í ævilangt.

Gerð eru upptæk 0,82 grömm af tóbaksblönduðu kannabisefni.

Ákærði greiði 237.541 krónu í sakarkostnað.